Rock Hudson (gebore as Roy Harold Scherer jr.; 17 November 1925 – 2 Oktober 1985) was ’n Amerikaanse akteur wat veral in die 1950's en 1960's gewild was en beskou word as een van die hartebrekers uit Hollywood se goue era. Hy is deur verskeie rolprenttydskrifte as ster van die jaar, gunsteling-hoofakteur, ens. aangewys. Hy was gedurende sy loopbaan van vier dekades in 70 prente en verskeie TV-produksies te sien. Hy is in 1985 oorlede; hy was sover bekend die eerste groot ster wat aan ’n vigsverwante siekte gesterf het. Hudson het sy debuut in 1948 gemaak met ’n klein rol in Fighter Squadron. Die regisseur Douglas Sirk het hom sy eerste hoofrol in die 1954-prent Magnificent Obsession gegee. Die prent is goed ontvang en Modern Screen Magazine het Hudson die gewildste akteur van die jaar genoem. In 1955 het die tydskrif Confidential gedreig om te onthul dat Hudson in die geheim gay is. Volgens van sy kollegas was dit deur sy hele loopbaan ’n algemeen bekende feit. Kort daarna is Hudson met sy agent se sekretaresse, Phyllis Gates, getroud.